b'\n_START_ARTICLE_\nGeorge Onslow\n_START_PARAGRAPH_\nAndre George Louis Onslow (27. hein\xc3\xa4kuuta 1784 \xe2\x80\x93 3. lokakuuta 1853) oli ranskalainen s\xc3\xa4velt\xc3\xa4j\xc3\xa4._NEWLINE_George Onslow syntyi ja asui koko ik\xc3\xa4ns\xc3\xa4 Ranskassa. H\xc3\xa4nen is\xc3\xa4ns\xc3\xa4 oli englantilainen aristokraatti, joka pakeni kotimaastaan sukuskandaalin vuoksi, ja \xc3\xa4itins\xc3\xa4 ranskalainen. H\xc3\xa4n opiskeli matematiikkaa, ennen kuin ryhtyi vakavissaan harjoittamaan musiikkiopintoja. H\xc3\xa4n opiskeli pianonsoittoa Johann Baptist Cramerin ohjauksessa ollessaan nuorena Lontoossa. H\xc3\xa4nen ainoa s\xc3\xa4vellyksen opettajansa oli Anton Reicha, jonka ohjauksessa h\xc3\xa4n opiskeli Pariisissa 1807\xe2\x80\x931808._NEWLINE_Onslow\'n toisen korvan kuulo vaurioitui mets\xc3\xa4stysretkell\xc3\xa4. H\xc3\xa4n omisti kaksi linnaa ja harjoitti maanviljely\xc3\xa4._NEWLINE_H\xc3\xa4nen 36 jousikvartettoaan ja 34 jousikvintettoaan pidettiin h\xc3\xa4nen elinaikanaan ja viel\xc3\xa4 1800-luvun lopulle suuressa arvossa, etenkin Saksassa, It\xc3\xa4vallassa ja Englannissa, miss\xc3\xa4 h\xc3\xa4net nostettiin s\xc3\xa4velt\xc3\xa4jien eturiviin. H\xc3\xa4nen s\xc3\xa4velt\xc3\xa4j\xc3\xa4nty\xc3\xb6t\xc3\xa4\xc3\xa4n ihailivat niin Beethoven kuin Schubertkin, joka piti esikuvanaan Onslow\'n teoksia s\xc3\xa4velt\xc3\xa4ess\xc3\xa4\xc3\xa4n omia sellokvintettojaan (D.956) eik\xc3\xa4 suinkaan, vaikka niin usein v\xc3\xa4itettiin, Boccherinia. Robert Schumann, joka lienee ollut 1800-luvun alkupuolen merkitt\xc3\xa4vin musiikkikriitikko, nosti Onslow\'n kamarimusiikin Mozartin, Haydnin and Beethovenin rinnalle. Samaa mielt\xc3\xa4 oli Mendelssohn. Muun muassa sellaiset kustantajat kuin Breitkopf & H\xc3\xa4rtel ja Kistner kilpailivat saadakseen h\xc3\xa4nen s\xc3\xa4vellyksens\xc3\xa4 julkaistavakseen. Onslow\'n maine oli niin suuri, ett\xc3\xa4 h\xc3\xa4net valittiin loistavana pidetyn kamarimusiikkinsa ansiosta Luigi Cherubiniin seuraajaksi arvostetun Acad\xc3\xa9mie des beaux-artsin johtajana, ja merkille pantavaa on, ett\xc3\xa4 se tapahtui "oopperahullussa Ranskassa", jossa tuskin v\xc3\xa4litettiin kamarimusiikista. Ensimm\xc3\xa4isen maailmansodan j\xc3\xa4lkeen h\xc3\xa4nen, kuten monen muunkin hienon s\xc3\xa4velt\xc3\xa4j\xc3\xa4n, musiikkinsa vaipui unohduksiin, ja aina vuoteen 1984, jolloin vietettiin h\xc3\xa4nen syntym\xc3\xa4ns\xc3\xa4 200-vuotisjuhlaa, h\xc3\xa4n oli l\xc3\xa4hes t\xc3\xa4ysin tuntematon. Onslow\'n s\xc3\xa4vellykset olivat sik\xc3\xa4li ainutlaatuisia, ett\xc3\xa4 h\xc3\xa4n onnistui yhdist\xc3\xa4m\xc3\xa4\xc3\xa4n hienosti oopperan draamaa Wienin mestareiden kehitt\xc3\xa4m\xc3\xa4\xc3\xa4n kamarimusiikkikieleen._NEWLINE_Tunnetuimpien ja arvostetuimpien jousikvartettojensa ja -kvintettojensa lis\xc3\xa4ksi h\xc3\xa4n s\xc3\xa4velsi 10 pianotrioa, kolme pianokvintettoa, kvinteton pianolle ja puhaltimille, kaksi sekstettoa puhaltimille ja pianolle, septeton puhaltimille ja pianolle, noneton jousille ja puhaltimille, kuusi sonaattia viululle ja pianolle ja yhden sellolle ja pianolle._NEWLINE_Kamarimusiikin lis\xc3\xa4ksi h\xc3\xa4n s\xc3\xa4velsi nelj\xc3\xa4 sinfoniaa, nelj\xc3\xa4 oopperaa (joista ainakin yhden, Le Colporteur, teemaa k\xc3\xa4yttiv\xc3\xa4t hyv\xc3\xa4kseen muut s\xc3\xa4velt\xc3\xa4j\xc3\xa4t, kuten Friedrich Kuhlau huilukonsertossaan), useita teoksia yksinomaan pianolle sek\xc3\xa4 viisi vokaaliteosta. H\xc3\xa4nen toisessa sinfoniassaan (D-molli, opus 42) ilmenee tyylillisi\xc3\xa4 yht\xc3\xa4l\xc3\xa4isyyksi\xc3\xa4 Beethoveniin, etenkin sen dramaattisessa ensimm\xc3\xa4isess\xc3\xa4 osassa, sek\xc3\xa4 my\xc3\xb6s Schubertiin._NEWLINE_Onslow j\xc3\xa4i kolmen suuren, Beethovenin, Mozartin ja Haydnin varjoon. H\xc3\xa4nen sinfonioidensa viimeiset esitykset ajoittuvat 1840-luvulle. Kamarimusiikkiteoksia esitettiin viel\xc3\xa4 ensimm\xc3\xa4isen maailmansodan aikoihin, mutta sen j\xc3\xa4lkeen nekin unohdettiin. Syyn\xc3\xa4 on pidetty muun muassa niiden vaikeutta._NEWLINE_Onslow\'n musiikin renessanssi johtuu vanhojen s\xc3\xa4vellysten autenttisuutta tutkivasta liikkeest\xc3\xa4, joka syntyi 1970-luvulla Euroopassa. Kaikki sinfoniat ja osa kamarimusiikkiteoksista on levytetty._NEWLINE_Onslow\'n ensimm\xc3\xa4inen sinfonia sai Suomen-kantaesityksens\xc3\xa4 Helsingin juhlaviikoilla 2007. Sen esitti Tuomas Hannikaisen johtama Kuudennen kerroksen orkesteri. Soittimina k\xc3\xa4ytettiin periodisoittimia.'